राजनीतिक नब्ज़ पर नज़र रखने वाले देश के पहले साप्ताहिक कार्यक्रम पॉलिटिकल स्टॉक एक्सचेंज (PSE) में बिहार के पड़ोसी राज्य झारखंड में मुख्यमंत्री रघुवर दास को 38 फीसदी प्रतिभागियों ने मुख्यमंत्री के तौर पर पहली पसंद बताया है. वहीं लोकप्रियता के मामले में झारखंड मुक्ति मोर्चा के हेमंत सोरेन भी रघुवर दास से अधिक पीछे नहीं हैं. सोरेन को 28 फीसदी वोटरों ने मुख्यमंत्री के तौर पर अपनी पसंद बताया.

झारखंड विकास मोर्चा (प्रजातांत्रिक) के प्रमुख बाबू लाल मरांडी को भी सर्वे 13 फीसदी प्रतिभागी राज्य के अगले मुख्यमंत्री के तौर पर देखना चाहते हैं. अगर कामकाज के पैमाने पर देखा जाए तो राज्य की मौजूदा बीजेपी सरकार के प्रदर्शन से सर्वे में 34 फीसदी प्रतिभागी संतुष्ट दिखे लेकिन बीजेपी के लिए खतरे की घंटी ये है कि 33 फीसदी वोटर सरकार के कामकाज से नाखुश हैं. वहीं 29 फीसदी प्रतिभागियों ने मौजूदा सरकार के कामकाज को औसत बताया.

झारखंड के लिए सर्वे में 58% प्रतिभागियों ने नरेंद्र मोदी को प्रधानमंत्री के लिए पहली पसंद बताया. वहीं 30 फीसदी वोटरों ने प्रधानमंत्री के लिए राहुल गांधी को अपनी पसंद बताया.

PSE सर्वे के मुताबिक के लोगों के लिए झारखंड में पीने का पानी सबसे बड़ा मुद्दा है. उसके बाद बेरोजगारी, कृषि संबंधी समस्याएं, नाला-नाली/साफ सफाई और महंगाई को राज्य के लोगों ने अन्य अहम मुद्दों के तौर पर गिनाया. PSE सर्वे में झारखंड के 14 संसदीय क्षेत्रों में 5,370 प्रतिभागियों ने हिस्सा लिया.

झारखंड में 2014 में हुए विधानसभा चुनाव में 81 सदस्यीय सदन में BJP ने 35, झारखंड मुक्ति मोर्चा (JMM) ने 17, कांग्रेस ने 6, झारखंड विकास मोर्चा (प्रजातांत्रिक) ने 8 और AJSU ने 5 सीटों पर जीत हासिल की थी.